 NA MARY WANGARI MKENYA ambaye ni daktari anayefanya kazi katika Hospitali Kuu ya Kiambu ametunukiwa kitita cha Sh4 milioni za utafiti baada ya kuibuka mshindi katika shindano la mwaka huu la shirika la kimataifa kuhusu utafiti wa tiba ya ngozi. Dkt Winnie Njenga ndiye Mwafrika wa kwanza kabisa kushinda shindano la Ufadhili wa Kutafiti kuhusu Maradhi ya Ngozi linaloandaliwa kila mwaka na kampuni maarufu duniani ya La Roche-Posey. Bi Njenga aliwabwaga mamia ya matabibu tajika wa maradhi ya ngozi kutoka maeneo manne makuu duniani ikiwemo Uropa, Asia, Latino Amerika na Afrika ili kunyakua tuzo la awamu ya 28 ya shindano hilo. Utafiti wake wenye anwani “Hali ya maisha kwa watoto, vijana chipukizi na watu wazima wanaoathiriwa na maradhi ya ukurutu (eczema) nchini Kenya” ulivutia  na kuridhisha jopo la majaji waliojumuishwa wataalam nyota wa matibabu ya ngozi kote duniani. Daktari huyo vilevile amezawadiwa fursa nadra ya kuwa mwanachama wa Chama cha Wafanyabiashara Wafaransa kando na kutia kibindoni mamilioni ya hela zitakazomwezesha kuendesha utafiti wake. “La Roche-Posay hushirikiana na wataalam wa maradhi ya ngozi ulimwenguni kote kusalia kifua mbele katika utafiti wa kisayansi kuhusu ngozi na kubuni bidhaa bora na salama zilizoundwa na kufanyiwa majaribio na wataalam,” alisema Mkurugenzi wa L’Oreal Afrika Mashariki, Yassine Bakkari. Akaongeza: “Tunajivunia kuwa mshindi wa mwaka huu ni daktari kutoka Kenya ambaye vilevile ndiye Mwafrika wa kwanza kabisa kushinda ufadhili wa kuendesha mradi wake wa utafiti unaoashiria uwezekano mkubwa wa kuboresha maisha ya wagonjwa wa ngozi nchini Kenya.” Kufikia sasa, zaidi ya wataalam 200 waliobobea kote duniani tayari wananufaika kutokana na ufadhili unaotolewa na shirika hilo la kimataifa linalofadhili tafiti zinazohusu masuala ya ngozi. “Tuzo hizi za ufadhili zinadhamiriwa kuangazia athari za masuala ya ngozi kwenye ubora wa maisha ya wagonjwa na kama La Roche-Posay tumejitolea kwa dhati kuongoza kizazi kipya cha wataalam wa maradhi ya ngozi nchini Kenya na barani Afrika wanaochangia nafasi muhimu kuhusu jinsi tunavyounda bidhaa zenye ubora wa kiwango cha juu zinazofanya kazi kwa ngozi ya Kiafrika,” alisema Meneja wa Kitengo cha Urembo wa Ngozi katika kampuni ya L’Oréal, Edouard Homasson. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  